b'\n_START_ARTICLE_\nPeter Osgood\n_START_PARAGRAPH_\nPeter Leslie Osgood (20. februar 1947 \xe2\x80\x93 1. marts 2006) var en engelsk fodboldspiller, der spillede 4 A-landskampe. Osgood havde sin storhedstid i Chelsea F.C. 1964 \xe2\x80\x93 1974. Chelsea F.C. solgte ham til Southampton FC, hvor han spillede til 1978. Efter en kort periode udl\xc3\xa5nt til Norwich City, rejste han til USA, hvor han, i lighed med mange andre engelske spillere af sin generation spillede i den nyligt oprettede liga, der senere skulle komme til at hedde MLS. Han spillede for Philadelphia Fury. Osgood vendte efter 9 m\xc3\xa5neder i USA tilbage til England, hvor han spillede enkelte kampe for sin tidligere klub Chelsea F.C. i s\xc3\xa6sonerne 1978/79 og 1979/80._NEWLINE_Som Chelsea-spiller var Osgood med til at vinde FA-cuppen i 1971 og Europa Cuppen for pokalvindere \xc3\xa5ret efter. Mens han spillede i Southampton FC var han i 1976 med til at vinde FA-cuppen._NEWLINE_Peter Osgood var en um\xc3\xa5deligt afholdt spiller blandt tilh\xc3\xa6ngerne i Chelsea F.C., og meddelelsen om hans d\xc3\xb8d blev modtaget med dyb sorg i klubben, som foranstaltede en mindeh\xc3\xb8jtidelighed p\xc3\xa5 hjemmebanden Stamford Bridge, den 1. oktober 2006._NEWLINE_Peter Osgood, som desuden havde tilegnet sig k\xc3\xa6lenavnet "Peter Osgood \xe2\x80\x93 King of Stamford Bridge", fik ved en h\xc3\xb8jtidelighed d. 1. oktober lagt sin aske under straffesparkspletten i Shed End p\xc3\xa5 Stamford bridge. I 4-4 kampen mod Aston Villa i december 2007 blev Andriy Shevchenko den f\xc3\xb8rste til at score fra pletten efter nedl\xc3\xa6gningen af asken.'